《喜雨》
宋代·苏辙

夺官分所甘，年来禄又绝。
天公尚怜人，岁赍禾与麦。
经冬雪屡下，根须连地脉。
庖厨望饼饵，瓮盎思曲糵。
一春百日旱，田作龟板拆。
老农泪欲堕，无麦真无食。
朱明候才兆，风雷起通夕。
田中有人至，膏润已逾尺。
继来不违愿，饱食真可必。
民生亦何幸，天意每相恤。
我幸又已多，锄耒坐不执。
同尔乐丰穰，异尔苦税役。
时闻吏号呼，手把县符赤。
岁赋行自办，横敛何时毕。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。